《瑶华慢 赋雪》
元代·凌云翰

喜深惊密。试问滕神，有多少寒力。如圆似莹，总疑是、满眼隋珠和璧。

五更书幌，早已觉、寒光穿隙。料禽影、波上渐稀，径里悄无行迹。

有人独倚危楼，望千里江山，高下同色。坡仙饮处，甚尚然、不减醉翁宾客。

等闲评论，算柳絮、梨花非白。画堂深、弦管方调，一任低垂帘额。

作者简介：浙江仁和人，字彦翀。博览群籍，通经史，工诗。元至正间举人。洪武初以荐，授成都府学教授。后坐事谪南荒。有《柘轩集》。